আগ্রাদা মশিং য়াম্লবা দিবেলপমেন্ত প্রোজেক্তশিংগী উরেপ উয়ুং তম্বগী থৌরমদা পীখিবা প্রধান মন্ত্রীগী ৱারোল

ভারত ইমানা য়াইফরে, ভারত ইমানা য়াইফরে, ভারত ইমানা য়াইফরে, ফম্বাকথক্তা লেংশিনবিরিবা উত্তর প্রদেশকী রাজ্যপাল শ্রীমান রামনাইক, লমদম অসিগী প্রজানা নুংশিবিরিবা ইনর্জেতিক ওইবা মুখ্য মন্ত্রী শ্রীমান আদিত্য যোগীরাজ, উপ–মুখ্য মন্ত্রী দাক্তর দিনেশ শর্ম, পর্লিয়ামেন্তরিয়ান প্রোফেসর রামশঙ্কর কথিয়া, ভার্তিয়া জনতা পার্তিগী প্রদেশ অধ্যক্ষ অমদি পর্লিয়ামেনদা ঐহাক্কী মরূপ ওইরিবা দাক্তর মহেন্দ্র পান্দে, চৌধরি বাবুলাল, শ্রী অনিল জৈন। ফম্বাকথক্তা লেংশিনবিরিবা অতোপ্পা শক্নাইরবশিং অমদি আগ্রাগী ঐহাক্কী নুংশিজরবা ইচিল–ইনাও অমসুং ইচল–ইচেশিং। অনৌবা চহি অসিদা উত্তর প্রদেশতা মসিনা ঐহাক্কী অহানবা প্রোগ্রামনি। ময়াম পুম্নমকপু উত্তর প্রদেশকী প্রজা পুম্নমকপু ২০১৯গী য়াইফ পাওজেল পীজরি। অনৌবা ভারত শেমগৎপদা শরুক য়ারিবা ময়াম পুম্নমকপু ঐহাক্না খুরুমজরি। মরূপশিং, আগ্রাদা অদোম ময়ামগী মরক্তা লাকপা ফংজবা অসি ঐহাক্কী লাইবক ফবনি অমদি ঐহাক্না লমদম অসিদা অদোমগী মতেং নিরকপা মতম খুদিংদা উত্তর প্রদেশ অপুনবনা ভারত অপুনবনা মপুংফানা থৌজাল পীনবিরি। অদোমগী মংলান অমসুং অদোমগী থাজবা অদু ফংনবা পুচেল শেংনা লেপ্পা লৈতনা হোৎনরি অমদি অদোমগী অমসুং লৈবাক মীয়ামগী সেবা থমোয় শেংনা তৌবা ঙম্নবা অদোমগী থৌজাল অদু লেংদনা লৈবা ওইরসনু। ময়াম পুম্নমক্কী থাজবা অমসুং মতেংগী মহৈ ওইনা সবকা সাথ সবকা বিকাসকী ওইবা ঐখোয়গী মিশন অসি অনৌবা থাক অমদা য়ৌরক্লে। ঙাইহাক্কী মমাংদা মফম অসিদা আগ্রাগী চাওখৎ থৌরাংগা মরী লৈননা লুপা কোতি লিশিং অহুমগী ওইবা প্রোজেক্তশিং শঙ্গাবা অমদি উরেপ উয়ুং তম্বগী থবক চত্থখ্রে। মদুমক লৈবাক অসিদা মরুওইবা খোংথাং অমনি। প্রোজেক্তশিং অসি মরুওইনা ঈশিংগা মরী লৈনরি, মহৈ–মশিং অমসুং হকশেলগা মরী লৈনরি, সিৱরগা মরী লৈনরি, কনেক্তিবিতী হায়বদি আগ্রাবু স্মার্ত সিতী শেমগৎপগা মরী লৈনরি। প্রোজেক্তশিং অসিগীদমক ঐহাক্না প্রজা পম্নমকপু, ইচিল–ইনাও অমসুং ইচল–ইচেশিংবু হন্না হন্না থাগৎপা ফোংদোকচরি। মসিদা জপান্না পাংলকখিবা মতেং অদুগীদমক ঐহাক্না জপানবু থমোয় শেংনা থাগৎপা ফোংদোকচরি। ইচিল–ইনাও অমসুং ইচল–ইচেশিং, ঙসি মতম কয়াগী মমাংদগী তান্দুনা লাক্লবা অমা ঙসি মপুং ফাবা অসিদা ময়াম পুম্নমক নুঙাইবা ফাওগনি। আগ্রাগী লৈরক খুল্লক্তগী হৌরগা মথুরা ফাওবা ঈশিংগী ওইবা য়াম্না চাওবা খুদোংচাদবা লৈরি। লৈবাক মনুংগী ঈশিং অয়াম্বসু থুমহী চেল্লি। মদুনা মরম ওইদুনা মদু থকপা য়াদে। যমুনাগী অদুগুম্লবা ইচেলনা লমদম অসিগী পুন্সি মহিংদা পীরম্বা ওইথোকপা য়াবশিং অদু মতমগী ইচেলগা লোয়ননা অদুগুম্লবা পুন্সী পীনবিরিবা ঈশিং অদু অদুক হক্না মোৎখ্রে মদুদি থকপা য়াবগী ফিভম ওইদ্রে। মরম অদুননি গঙ্গা নহরদগী আগ্রাগী ইখৌ লাংবা কোকহন্নবা প্রোজেক্ত শেমগৎলি। ঙসি চাওরাক্না লুপা কোতি লিশিং ৩গী আগ্রা জলসম্পত্তি পুর্তি গঙ্গা জল প্রোজেক্ত ময়াম পুম্নমক্কী মফমদা শিন্নজরি। মসিদগী এরিয়া অপুম্বগী ইমুং লাখ কয়ানা থক্ননবা অরুবা ঈশিং ফংলগনি। ঐহাক্না অদোমগী মফমদা মসি অমসু খংহন্নিংই মদুদি নমামী গঙ্গে মিশনগী মখাদা যমুনাবু তরু তনানহনবসু ঐখোয়গী প্রায়োরিতীনি। ইচিল–ইনাও অমসুং ইচল–ইচেশিং, আগ্রাগী ওইবা ঈশিংগী সমস্যাশিংবু কোকহনবগা লোয়ন–লোয়ননা শহরগী সিৱেজ সিস্তেমবু মোদর্ন ওইহন্নবা মশিং য়াম্লবা প্রোজোক্তশিংদা থবক চত্থরি। অমদি ইচিল–ইনাও অমসুং ইচল–ইচেশিং, হৌজিক্তি অদোম্না গঙ্গাজল থকপগী লাইবক ফবা অদু ফংলে। মতৌ অদুম্না থক্নবা অরুবা ঈশিং অসি আগ্রাদা লাকপা লমকোয়বশিংগীসু পুক্নিং চিংশিন্নবা অচৌবা সেন্তর অমা ওইরগনি। মীরমদগী লাকপা লমকোইবশিংনা গঙ্গাজলগী শেংলবা ঈশিং অদু মখোয়না ফংলগদি আগ্রাদা মতম শাংনা লৈনিংবা পোক্লগনি মরম অদুনা অসুক য়াম্না শাংবা অসি পাইপ লাইন তিংদুনা থক্নবা ঈশিং পুরক্লি। নাকল অমরোমদা মসি ঈশিং নত্তে মসিদি আগ্রাগী পুন্সিগী অমৃতধারানি মদুনা আগ্রাগী পুন্সিদা অনৌবা শক্তি অমা পীরগনি। ইচিল–ইনাও অমসুং ইচল–ইচেশিং, লৈবাক পুম্বদা অমৃৎ মিশন অমা চত্থরি। অমৃৎ মশন অদুগী মখাদা শহরগী নোংচুপ থংবা শরুক্তা সিৱেজ নেতৱার্ক প্রোজেক্তকী উরেপ উয়ুংশু ঙসি তমখ্রে। মসিগী মখাদা তিংগদৌরিবা সিৱর লাইন অদুনা চাওরাক্না য়ুম লিশিং ৫০ শম্নহল্লগনি। মরূপশিং, আগ্রা অসি লৈবাক অসিগী স্মার্তকী খুদোংচাবা ফংলবা শহরশিংগী মরক্তা অমনি, খোংথাং অসিদা ঙসি আগ্রাগী অনৌবা কমান্দ এন্দ কন্ত্রোল সেন্তরগী থবক হৌখ্রে। চাওরাক্না লুপা কোতি ৩০০ চংনা শাগদৌরিবা সেন্তর অসিনা শহর অপুম্বগী সিস্তেম মোনিতরিং তৌগনি। শহর অপুম্বা মফম অসিদা ফম্দুনা সি.সি.তি.ভি. ১২০০ হেনবগী কেমেরানা য়েংশিল্লগনি। শহরগী কাচিন কোয়া খুদিংদা করি চত্থরি, কনা কনাগুম্বশিংনা ত্রাফিক্তা খুদোংচাদবা মায়োক্নরিব্রা, করিগুম্বা মফম মফমশিংদা ফৎতা হাওদি পৈশিন্দুনা লৈব্রা, পুম্নমক অসি সি.সি.তি.ভি. কেমেরাগী খুত্থাংদা কাচিন কোয়া পুম্বা মফম অমদগী য়েংশিল্লগনি। অসিগুম্লবা ঈশিং অমসুং সি.সি.তি.ভি. কেমেরা, অসিগুম্লবা সিৱেজ ত্রিৎমেন্ত, অসিগুম্লবা স্মার্ত সিতীগী ইনিসিয়েতিব অসিনা তুরিজমগীদমক য়াম্না চাওবা ৱাফম অমনি, ইচিল–ইনাওশিং মসিদসু নত্তনা আগ্রাগী কনেক্তিবিতীগবু হেন্না ফগৎহন্নবগীদমক ঙসি রেলগী থোং শঙ্গাবা অমসুং হেলিপোর্তকী উরেপ উয়ুংশু তমখি। ইচিল–ইনাও অমসুং ইচল–ইচেশিং, কনাগুম্বা লৈবাক অমা নত্রগা শহর অমা হকশেলগী ফিভম ফত্রি ফাওবা স্মার্ত ওইবা য়ারোই। ৱাফম অসি পুক্নিংদা থমদুনা কেন্দ্রগী ভাজপা সরকারনা লৈবাক পুম্বদা অহোংবা অমসুং শোকহল্লবা মফমশিংবু কেতেগোরী নাইনা খায়দোক্লি। হকশেলগা মরী লৈনবা ইনফ্রাস্ত্রকচরশু মমাংদা থোকখিদ্রিবা মওংদা দিবেলপ তৌরে। প্রধান মন্ত্রী স্বাস্থ্য সুরক্ষা য়োজনাগী মখাদা হৌজিক আগ্রাগী এস.এন. মেদিকেল কোলেজ পাকথোক চাওথোকপগী থবক চত্থরি। মফম অসিদা অনৌবা ফমুং চানি য়াঙ্খৈ হেন্না হাপচিল্লগনি অমসুং সুপর স্পেসিয়েলিতীগী খুদোংচাবশু হেঙ্গৎহল্লগনি। মসিদশু নত্তনা ৱুমেন হোস্পিতালদা ফমুং চামগী মেতরনিতী ৱিং অমসুং কমুনিতী সেন্তর অনিশু হৌদোকপগী তঞ্জা অদু ঐহাক্না ফংজরে। মরূপশিং, লাক্কদৌরিবা মতম অসিদা লৈবাক অসিদা হোস্পিতালশিংগী অচৌবা নেৎৱার্ক অমা থৌরাং তৌরগনি। মসিনা অপিকপা শহরশিংদা ঙকশেলগী খুদোংচাবা ফংহনবগা লোয়ননা নহাশিংবু থবক ফংহন্নবা খুদোং চাবসু ফংহল্লগনি। মসিগী অচৌবা মরম অমদি আয়ুশ্মান ভারত য়োজনানি। মীওই থরনা মসিবু মোদী কেয়রশু হায়নৈ। মসিগী মায় পাকপগী খুদম অদু অদোম্না ৱাফম অসিদগী খংবা ঙমগনি মদুদি হৌজিক নুমীৎ খুদিংগী চাওরাক্না লাইরবা লিশিং তরা স্কিম অসিগী মখাদা লায়েংলি। অমদি মখোয়শিং অসি চহী ৪–৪, ৫–৫দগী অনাবা মায়োক্নদুনা লৈরবশিং অদুনি। য়াম্না ৱানা অনাবগী মৈচাক খাংলমলবশিং অদুনি। ইচিল–ইনাও অমসুং ইচল–ইচেশিং, লাইরবশিংনা কদায়দা চৎকনি, আয়ুশ্মান ভারত য়োজনানা খোংজেল য়াংনা অসিগুম্লবা উপায় লৈত্রবা মীওইশিংগী মতেং পাংলি। করিগুম্বা ইমুং অমদা মীওই অমা অরুবা লৈনানা নারকপা মতমদা মীওই অদু খক্তা নত্তনা ইমুং পু্ম্বা অনাবা ওইরকই। অঙাংশিংগী লাইরিক লাইশু তম্নবা শেনফম চানা থক্নবদা চৎখিরম্মি, য়ুমগী থবক পুম্নমক অরেম্বা তারকই। মসি পুম্নকপু কনবগী থবক অসি মীয়াম্না মোদী কেয়ার হায়না কৌনবা আয়ুশ্মান ভারত য়োজনা পাংথোক্লি। হৌজিক নুমীৎ চামগী মনুংদা লাইরবা ইচিল–ইনাও অমসুং ইচল–ইচে, অঙাং লাখ ৭ হেন্না লায়েংখ্রে নত্রগা হৌজিক লায়েংলি। ইচিল–ইনাও অমসুং ইচল–ইচেশিং, ভাজপাগী সরকার অসিনা দিবেলপমেন্তকী ইচেল মঙা হায়বদি অঙাংশিংগী মহৈ–মশিং, নহাশিংগী শেন্থোক লম্বী, অহল ওইরবশিংগী হিদাক লাংথক, লৌমীশিংবু ইথৈ লৌখোং ফংহনবা অমসুং মীপুম খুদিংমক্কী ৱাফম তাবা অসিগীদমক থবক তৌরি। মরূপশিং, স্মোল, মেদিয়ম অমসুং লঘু উধোগশিং মপাঙ্গল কনখৎহন্নবগীদমক ঐখোয়গী সরকারনা অসিনা খোংথাং কয়া লেপ্পা লৈতনা পায়খৎলি। অপিকপা ইন্দস্ত্রীশিংনা বেঙ্কশিংদগী লোন লৌবদা খুদোংচাদবা মায়োক্নদনবা ওনলাইন লোনগী অনৌবা সিস্তেম অমা শেমলে। অমদি অদোম্না খংলুবদা অঙকপা ফাওগনি মদুদি উত্তর প্রদেশকী প্রজাশিংনা মদুগী কানবা লৌরি, আগ্রাগী মীয়াম্না কানবা লৌরি। শুপ্নতগী মিনিৎ ৫৯দা, পুং অমা ফাওবা ফাদবা শুপ্নতগী মিনিৎ ৫৯দা লুপা কোতি ১ ফাওবগী লোনগী অয়াবা পীনবা তেকেনোলোজী সিস্তেম শেমগৎলে। মসিদসু নত্তনা অচৌবা ইন্দস্ত্রীশিং নত্রগা কম্পেনিশিংদা অপিকপা ইন্দস্ত্রীয়েলিশ্তশিংগী পৈশা পন্দুনা লৈতনবা, কেশ ফ্লো লৈহন্নবা সরকার অসিনা হোৎনরি। মরূপশিং, সবকা সাথ সবকা বিকাস অসি শুপ্নতগী খোল্লাও অমখক্তা নত্তে মসিদি অফবা সরকারগী আত্মানি। লৈবাক অসিগী ক্লাস অমা হেক্তা, মীওই অমা হেক্তা, লমদম অমা হেক্তবু খুদোংচাবা ফংবদগী চিত্থহৌদনবা ঐখোয়গী সরকার অসিনা হোৎনরি। ইচিল–ইনাও অমসুং ইচল–ইচেশিং, মতৌ করম্না লোক সভাদা পুৱারি ওইরবা বিল পাস তৌখিবগে হায়বদু ঙরাং লৈবাক পুম্বনা উখ্রে। নিং তম্লবা মতুং অসুক কুইরবগী মতুংদা লাইরবনা মরম ওইদুনা চাওনা খেৎনবা লৈরিবা অদু য়ারদুনা মদুগী সোলুসন পুথোক্নবা হোৎনখি। জেনরেল কেতেগোরিগী লাইরবা ইমুংশিংবু অন্দরতেকিং সংস্থানশিং অমসুং সরকারগী থবকশিংদা রিজার্বেসন ফংহন্নবগী মায়কৈদা মরুওইবা খোংথাং লৌখৎলে। মোদীনা মসি মীখলগী মতমদা করিগী পুরক্লিবনো হায়না মীওই খরনা হায়রি, লৈবাক অসিদা মফম অমা নত্রগা অমদা মীখল পাংথোক্তবা থা তরুক্কী মতম অমত্তা ময়াম্না ইফমদা হায়বিয়ু। করিগুম্বা থা তরুক্কী মমাংদা পুথোক্লম্বা তারবদি মধ্য প্রদেশ, শত্তিসগর, রাজস্থান লমদমগী মীখলগীদমক পুরক্লিবনি হায়না হায়রমগনি, মদুগী মমাংদা পুরক্লম্বা তারগদি কর্নাতকাগী মীখলগীদমক পুরক্লিবনি হায়না হায়রমগনি। হায়বদি হিন্দুস্তানদা মীখল চহী অমদা অনি–অনিরক পাংথোকই, করিগুম্বা মফম অমা নত্রগা অমদা মীখল অদুমক পাংথোকই, মদুনা মরম ওইদুনা লৈবাক অসিদা লোকসভা অমসুং বিধানসভাগী মীখল পুন্না পাংথোক্নবা ঐহাক্না মতম পুম্নমক্তা হায়দুনা লাক্লি। চহী মঙাগী মনুংদা মীখল অমুক্তং পাংথোকপা, মতৌ অসুম্না পাংথোকপা ফগদ্রা ফরোইদ্রা। চাদিং অসি থিংবা ফবরা ফত্তবরা, অয়ুক নুমিদাং মসিদা লুপতুনা লৈবদু থিবনা ফবরা ফত্তবরা, সরকারনা চহী মঙামক মপুং ফানা থবক তৌবনা ফবরা ফত্তবরা। অদুবু লুচিংবশিং অসি লৈবাক্কী অৱাবা খংদে। ইচিল–ইনাও অমসুং ইচল–ইচেশিং, জেনরেল কেতেগোরিগী লাইরবশিংগী রিজার্বেসনগীদমক পায়খৎলিবা খবক অসিদা সংসদনা য়াম্না চাওবা থবক অমা তৌরি। লৈবাক অসিগী প্রজা খুদিংমকপু, সংসদকী মরূপ পুম্নমকপু ঐহাক্না তৌবিমল খংবা উৎচরি। মরূপশিং, খোংথাং অসিনা অৱাৎপনা মরম ওইদুনা, লাইরবনা মরম ওইদুনা তুংদা লৈহৌরিবা লৈবাক অসিগী নহা ওইরিবা মরূপশিংদা তঞ্জা অমা ফংহল্লগনি। কনাগুম্বা অমগী দিবেলপমেন্তদা, কনাগুম্বা অমগী পুন্সিগী থাক অদু মথকলোমদা থাংগৎপদা লাইরবনা মরম ওইদুনা অপনবা পীদনবগীদমক পুৱারি ওইরবা ইনিসিয়েতিব লৌখৎলি। ইচিল–ইনাও অমসুং ইচল–ইচেশিং, রিজার্বেসনগী সিস্তেম অসি থবক চংবা খক্তদা নত্তনা লৈবাক অসিদা অৱাংবা থাক্কী মহৈ–মশিং, তেক্নিকেল অমদি কমর্সিয়েল এজুকেসনগী সংস্থানশিংদা ঐখোয়না মরুওইবা থবক অমা তৌরে। ঐখোয়না জেনরেল কেতেগোরিগী লাইরবা মীওইশিংগীদমক রিজার্বেসন থম্বগা লোয়ননা অৱাংবা থাক্কী মহৈ মশিংগী সিতশিংদা চাদা ১০ হেঙ্গৎহন্নবা ৱারেপ লৌরে। ঐখোয়না অতোপ্পগী হক মৎকদবা করিগুম্বা থবক অমত্তা তৌবা পামদে। মরূপশিং, অসিগুম্বা মখলগী সিস্তেমগা লোয়ননা ঐখোয় মাংলোমদা চংশিল্লি। শেল থুমগী ফিভমদা য়ুমফম ওইরগা ঐখোয়গী সমাজদা অহোবা অমা লৈরিবা অদুদা য়ুমফম ওইরগা চহী কয়াদগী মসিদা দিমান্দ তৌরি। দিমান্দ অসি মপুং ফাহন্নবা থবক ভার্তিয়া জনতা পার্তীগী সরকারনা তৌরি। অদুবু ঐহাক্না মসি অমসু হায়নিংই মদুদি ঐখোয় হৌজিক অদুগুম্লবা পাঙ্গলশিং অসিদগীশু চেকশিন্না লৈগদবনি। মদুনা মখোগী কাননবগীদমক তোকঙা শন্দোক্নবা হোৎনরিবা মখোয়শিংদগী। লায়রবশিংগী য়েক্নবা ওইরিবা মখোয় অসি সোসিয়েল মীদিয়াদগী হৌরগা চাওরা চাওরবা প্লেৎফোর্মদা ওইদবা শন্দোক্নবা, চমম্নবা পোকহন্নবা থবক চৎথরি। সমাজপু মচেৎ মচেৎ থুগাইবদা তোংজরিবা মখোয়গী মওং মতৌ খুদিংমক, থৌরাং খুদিংমক ঐখোয়না মপুং ফানা মায়থিবা পীগদবনি। মরূপশিং, সরকার অসিনা মরুওইবা খোংথাং অমসু লৌখৎলে। সিতিজনশিপকা মরী লৈননা সংবিধান্দা শেমদোকপগী থবক, মদু লৈবাক অসিগী রিজোলুসনগী শরুক অমনি মদুগী মতুং ইন্না ঐখোয়না মতম অমদা ভারত লমদমগী শরুক ওইরম্বা অদুগুম্লবা মীওইশিং অদুগা লেপমিন্নরগনি। লৈবাক য়েন্থোক্নবগী মতম অমদি মদুগী মতুংদা তোঙান তোঙানবা ফিভমনা মরম ওইদুনা ঐখোয়দগী তোঙান্না তাখ্রবা মখোয়বু করিগুম্বা অৱাবা তরকপা মতমদা ভারতনা মখোয়গা লোয়ননা লেপ্পা মথৌ তাই। খোংথাং অসিবু য়ানিংদবা ফোংদোক্লিবা ওপোজিসনগী মরূপশিংনা ৱাখল্লোন অসি খংবিগনি হায়বা ঐহাক্না আশা তৌরি। মরূপশিং, শেঞ্জা–থুমজাগী মায়োক্তা অদোম্না চহী মরি মখায়গী মমাংদা ইফমদা পীখিবা য়াথং অদুশু ঐহাক্না মপুং ফানা পাংথোক্নবা হোৎনরি। মসিনা মরম ওইরগা চৌকিদার অসিগী মায়োক্তা মীওই খরা পুনবা হৌখ্রে। অমনা অমগী স্কামশিং লোৎশিন্নবা মখোয়না পুন্না চৎমিন্নরি। ইচিল–ইনাও অমসুং ইচল–ইচেশিং, রাজনিতীগী ওইবা কাননবগীদমক লখনৌগী গেস্ত হাউসকী ইকায়নিঙাই ওইরবা কেস অদুসু কাওথোক্নখ্রে। মুজফ্ফরনগর য়াওনা নোংচুপ থংবা উত্তর প্রদেশকী মশিং য়াম্লবা মফমশিংদা করি থোকখিবগে হায়বা অদুশু কাওথোক্নবা হোৎনরি। মসি পুম্নমক অসি চৌকিদারনা তুমদনা লৈবদগী ওইরিবা ঙাক্তনি। মাংদা চৌকিদার লেপতুনা লৈরি। মপুং ফানা পুকচেল শেংবগা লোয়ননা লেপতুনা লৈরি। চৌকিদারবু লৌথোকখিনবা অমত্তা ঙায়রবা খোংজংগীদমক অকায় অতোয় পুম্নমক শমজিন্নরি। থিজিন হুমজিল্লিবা এজেন্সীশিংনা মখোনা তৌখিবা থবকশিং অদুগী হিসাব নিরকপা মতমদা মখোয়না চৌকিদারগী মায়োক্তা অরোনবা লালোং চত্থরি। ইচিল–ইনাও অমসুং ইচল–ইচেশিং, নুমীৎ ২–৩গী মমাংদা অদোম্না পর্লিয়ামেন্তদা উবিরম্লগনি। ঐখোয়না চাওথোকচরি মদুদি ঐখোয়গী লৈবাক অসিগী মচানুপী অমনা লৈবাক অসিগী অহানবা ঙাকশেল মন্ত্রী ওইরি। অমদি অহানবা ওইনা নুপী অমনা লৈবাক অসিগী প্রজা কোতি চামগা কুনমঙাগী ঙাক শেনবগী থৌদাং লৌরি। মসি নুপীশিংগী চাওথোকচনিঙাইগী হিরম্নি। নুপীগী প্রাইদকী ৱাফম্নি। ঐখোয়গী ঙাকশেল মন্ত্রী নুপী অমনা পার্লিয়ামেন্তদা ওপোজিসন পার্তীগী লুচিংবশিংগী ময়া কুমহনখি। মখোয়গী অরানবা পুম্নমক মায়খুম হাংদোক্লে, মখোগী মমিৎশিং অদু ইরাও লাওনা পাংদুনা লৈখিবা অদু ময়াম্না উবিরমগনি। মখোয়না ঙাকশেল মন্ত্রী নুপী অমবু ইকায়বা পীনবা হোৎনখি। মসি ঙাকশেল মন্ত্রীগী নত্তে মসি হিন্দুস্তান অপুম্বগী নুপীগী শক্তিদা ইকায়বা পীবনি অমদি মদুগী মমল অদু মথৌ মশক খংদবা লুচিংবশিংনা শিংবা তাবনি। ইচিল–ইনাও অমসুং ইচল–ইচেশিং, মখোয়না ফনা য়াম্না হোৎনরবশু থিজিল খোমজিল্লিবা এজেন্সীশিংদি মখোয়গী মথৌ তৌগনি। মখোয় ময়ামদগী হিসাব হংলকখিগনি। মরূপশিং, চৌকিদার অসিনা মখোয়শিং অসিবু ঙসি ফিভম অসিদা পুরকপদা মায় পাকপা ঙমখিবা অসি করম্না ঙমখিবনো, মসি মোদীনা মরম ওইদুনা ঙমখিবা নত্তে। মসি অদোমগী থৌজালনা মরম ওইদুনা ঙমখিবনি। ভারত মচা কোতি ১৩০গী থাজবা অদুনা ওইখিবনি। অদোমগী অসিগুম্লবা থাজবা অসিদা থবক তৌনবা লেপ্পা লৈতনা ঐহাক্না হোৎনরি। ইচিল–ইনাও অমসুং ইচল–ইচেশিং, হৌজিক চৌকিদারনা মরম ওইদুনা মখোয়গী নিংবা কায়বা হেঙ্গৎলে, মোদীনা হায়নিংবা হায়জসনু অদুবু মহাকশু রাজনেতা পুম্নমক্কী মতৌগুম মতমনা অহোংবা পুরক্কনি হায়না মখোয়না খল্লি। অদুবু চহী মরি হৌখ্রে অদুবু মোদীদি হান্নগী হান্নগুম্না লেপতুনা লৈবা অসিদদি চৌকিদার অসিনা নান্থোকপা ঙমহনলোয়দৌরি হায়না মখোয়দা ফাওরি। মরম অদুনা তৌফম খংদবা ওইরি। অমুক হন্না ময়াম পুম্নমকপু দিবেলপমেন্তকী অসিগুম্লবা প্রোজেক্তশিংগীদমক হন্না–হন্না নুঙাইবা ফওংদোকচরি। অমদি অসুক য়াম্বা মীয়াম্না থৌজাল পীবিনবা লেংবিরক্লি, মসিগীদমকশু ঐহাক্না ময়ামদা তৌবিমল খংবা উৎচরি। ঐহাক্কা লোয়ননা লাওবিয়ু… ভারত ইমানা য়াইফরে… ভারত ইমানা য়াইফরে… ভারত ইমানা য়াইফরে… ময়াম পুম্নমকপু মকর সংক্রান্তিগীদমক মাংজৌনা য়াইফ পাওজেল পীজরি।